钦定古今图书集成/明伦汇编/闺媛典/第312卷 > 皇清四十五 > 金世重妻程氏
## 钦定古今图书集成/明伦汇编/闺媛典/第312卷 > 皇清四十五 > 金世重妻程氏

按《望江县志》：“程氏，金世重妻。归四岁夫亡，遗子大光方襁褓，氏触棺绝粒，誓不欲生。其父止之曰：‘死者固不能忘生者，尢可念白发舅姑，黄口孤儿，将谁倚赖’？” 氏乃遵父命苦节，事舅姑如孝子，教子若严师。舅姑相继殁，凡附身附棺，悉尽其力。子既食饩，或谓曰：“佳儿成立，孺人之愿慰矣。宗族姻戚，岁时婚嫁，何妨肩舆一过乎？” 氏曰：“非寡妇所宜也。” 其生平严谨自持类如此。年四十九，无疾而终。